KINOLOŠKO DRUŠTVO - PLUTON
Učenci II. OŠ Žalec smo obiskali Kinološko društvo Pluton, ki se nahaja na Ložnici pri Žalcu. Kinologi so nam predstavili kaj vse se lahko počne s psi ter pokazali, da je življenje s psi lahko pestro, zanimivo, aktivno in skratka lepo. 
Ob prihodu v Kinološko društvo Pluton so nas na poligonu pričakali člani društva s svojimi štirinožnimi prijatelji, ki so bili različnih pasem (npr. ovčarji, terier, rotvajler, boksar …).  Kljub temu, da so bili eni psi majhni, drugi veliki in tretji ogromni, so nam člani zelo nadzorno prikazali, da ne glede na to, kakšen je pes, se lahko z njim počne najrazličnejše stvari.
Začeli so s prikazom vaj poslušnosti. Psi so se na različne ukaze (npr. sedi, prostor, odpoklic…) odzvali in za to so bili vedno nagrajeni. Prikazu poslušnosti sta sledili še predstavitev rally obedience in agility.  Rally obedience je primeren, dovolj enostaven in zabaven za vse pse in lastnike. Ohranja in utrjuje osvojeno osnovno poslušnost, katero se nadgradi  in obogati z zabavnejšimi vajami. Obsega tudi elemente agilityja, vendar se lahko trenira tudi brez ovir in vadišča. Bistvo agilityja pa je, da mora pes brez napake in čim hitreje premagati parkur (pot z ovirami), ki je sestavljen iz najrazličnejših preskokov, prehodov skozi tunele, preko gugalnic in mostov ter slaloma. Ovire in zahtevnost parkurja je prilagojena različnim velikostim psov in doseženi stopnji znanja. Čisto na koncu pa so nam člani društva prikazali še vaje obrambe in lepo je bilo videti, kako zna biti pes poslušen tudi pri vajah, kjer je prisoten velik nagon plena. Nekaj izučenih psov je prikazalo ugrize v rokav,  poiskati in oblajati v revirju pa so morali tudi skritega markerja.
Učenci niso mogli skriti navdušenja nad spretnostjo kužkov pri premagovanju ovir. Veseli smo, da se je Kinološko društvo Pluton odzvalo na naše povabilo in nam predstavilo svoje delo. Bilo je kaj videti in občudovati, zlasti pa nas je navdušila ubogljivost psov, ki bi lahko bila za zgled marsikomu. Za obisk se jim še enkrat najlepše zahvaljujemo.

